title: Deċiżjoni ta' Implimentazzjoni tal-Kummissjoni (UE) 2019/689 tas-16 ta' Jannar 2019 dwar proġett pilota biex jiġu implimentati ċerti dispożizzjonijiet għall-kooperazzjoni amministrattiva stabbiliti fid-Direttiva tal-Kunsill 91/477/KEE permezz tas-Sistema ta' Informazzjoni tas-Suq Intern (Test b'rilevanza għaż-ŻEE.)

text:
                  3.5.2019

                  MT

                  Il-Ġurnal Uffiċjali tal-Unjoni Ewropea

                  L 116/75

         DEĊIŻJONI TA' IMPLIMENTAZZJONI TAL-KUMMISSJONI (UE) 2019/689
         tas-16 ta' Jannar 2019
         dwar proġett pilota biex jiġu implimentati ċerti dispożizzjonijiet għall-kooperazzjoni amministrattiva stabbiliti fid-Direttiva tal-Kunsill 91/477/KEE permezz tas-Sistema ta' Informazzjoni tas-Suq Intern
         (Test b'rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1024/2012 tal-Parlament Ewropew u tal-Kunsill tal-25 ta' Ottubru 2012 dwar il-kooperazzjoni amministrattiva permezz tas-Sistema ta' Informazzjoni tas-Suq Intern u li jħassar id-Deċiżjoni tal-Kummissjoni 2008/49/KE (“ir-Regolament tal-IMI”) (1), u b'mod partikolari l-Artikolu 4(1) tiegħu,
         Billi:

                     (1)

                     Is-Sistema ta' Informazzjoni tas-Suq Intern (“l-IMI”) stabbilita bir-Regolament (UE) Nru 1024/2012 hija applikazzjoni tas-software aċċessibbli permezz tal-Internet u ġiet żviluppata mill-Kummissjoni b'kooperazzjoni mal-Istati Membri, sabiex tgħin lill-Istati Membri jikkonformaw mar-rekwiżiti relatati mal-iskambju ta' informazzjoni stabbiliti fl-atti tal-Unjoni billi tipprovdi mekkaniżmu ċentrali ta' komunikazzjoni biex jiffaċilita l-iskambju transfruntier ta' informazzjoni u assistenza reċiproka.

                     (2)

                     L-Artikolu 4(1) tar-Regolament (UE) Nru 1024/2012 jippermetti lill-Kummissjoni twettaq proġetti pilota biex tivvaluta jekk l-IMI tkunx strument effettiv fl-implimentazzjoni ta' dispożizzjonijiet għall-kooperazzjoni amministrattiva fir-rigward ta' atti tal-Unjoni li mhumiex elenkati fl-Anness ta' dak ir-Regolament.

                     (3)

                     Id-Direttiva tal-Kunsill 91/477/KEE (2) tipprevedi l-kooperazzjoni amministrattiva bejn l-Istati Membri b'rabta mal-kontrolli fuq l-akkwist u l-pussess ta' armi tan-nar. Skont l-Artikolu 13 tad-Direttiva, il-Kummissjoni trid tistabbilixxi l-arranġamenti dettaljati għall-iskambju sistematiku ta' ċerta informazzjoni b'mezzi elettroniċi. Il-Kummissjoni adottat ir-Regolament Delegat (UE) 2019/686 (3) li jistabbilixxi l-arranġamenti dettaljati għall-iskambju sistematiku ta' informazzjoni marbuta mat-trasferiment ta' armi tan-nar fl-Unjoni. L-IMI tista' tkun għodda effettiva fl-implimentazzjoni tad-dispożizzjonijiet għall-kooperazzjoni amministrattiva li jaqgħu fil-kamp ta' applikazzjoni ta' dak ir-Regolament Delegat. Għaldaqstant, dawk id-dispożizzjonijiet jenħtieġ li jkunu s-suġġett ta' proġett pilota skont l-Artikolu 4 tar-Regolament (UE) Nru 1024/2012.

                     (4)

                     Jenħtieġ li l-IMI tipprovdi l-funzjonalità teknika li tippermetti lill-awtoritajiet nazzjonali msemmija fl-Artikolu 13(3) tad-Direttiva 91/477/KEE jissodisfaw l-obbligi kollha tagħhom stabbiliti fl-Artikoli 4, 5 u 6 tar-Regolament Delegat (UE) 2019/686.

                     (5)

                     F'dak li għandu x'jaqsam mal-informazzjoni u mad-dokumenti li jkun fihom data personali trażmessa jew imtella' bħala parti mill-proġett pilota, id-data li trid titqies bħala l-għeluq formali tal-proċedura ta' kooperazzjoni amministrattiva jenħtieġ li tiġi stabbilita b'mod ċar biex jiġi żgurat li d-data personali tiġi bblukkata u titneħħa malli ma tibqax aktar meħtieġa għall-finijiet li għalihom tkun ġiet miġbura. Id-data li trid titqies bħala l-għeluq formali jenħtieġ li tkun id-data ta' skadenza tad-dokument ta' kunsens minn qabel rilevanti, l-awtorizzazzjoni tat-trasferiment jew id-dokument ta' akkumpanjament, kif trażmessi mill-awtorità kompetenti.

                     (6)

                     B'konformità mal-Artikolu 4(2) tar-Regolament (UE) Nru 1024/2012, il-Kummissjoni trid tippreżenta evalwazzjoni tal-eżitu tal-proġett pilota lill-Parlament Ewropew u lill-Kunsill. Huwa xieraq li tiġi speċifikata d-data sa meta trid tagħmel dan.

                     (7)

                     Il-miżuri previsti f'din id-Deċiżjoni huma skont l-opinjoni tal-Kumitat stabbilit bl-Artikolu 24 tar-Regolament (UE) Nru 1024/2012,

               ADOTTAT DIN ID-DEĊIŻJONI:

            Artikolu 1
            Il-proġett pilota
            Il-paragrafi 2 u 4 tal-Artikolu 13 tad-Direttiva 91/477/KEE, sakemm l-iskambju tal-informazzjoni msemmi f'dawk il-paragrafi jaqa' fil-kamp ta' applikazzjoni tar-Regolament Delegat (UE) 2019/686, għandhom jiġu soġġetti għal proġett pilota biex jiġu implimentati d-dispożizzjonijiet għall-kooperazzjoni amministrattiva stabbiliti f'dawk il-paragrafi, kif spjegat aktar fid-dettall f'dak ir-Regolament Delegat, permezz tas-Sistema ta' Informazzjoni tas-Suq Intern (“l-IMI”).

            Artikolu 2
            Awtoritajiet kompetenti
            Għall-finijiet tal-proġett pilota, l-awtoritajiet nazzjonali msemmija fl-Artikolu 13(3) tad-Direttiva 91/477/KEE għandhom jiġu kkunsidrati bħala l-awtoritajiet kompetenti.

            Artikolu 3
            Kooperazzjoni amministrattiva bejn l-awtoritajiet kompetenti

               1.   Għall-finijiet tal-kooperazzjoni amministrattiva spjegata fid-dettall fl-Artikolu 4 tar-Regolament Delegat tal-Kummissjoni (UE) 2019/686, l-IMI għandha tipprovdi funzjonalità ta' notifika biex jittellgħu id-dokumenti u biex tiġi trażmessa l-informazzjoni msemmija f'dak l-Artikolu.

               2.   Għall-finijiet tal-kooperazzjoni amministrattiva spjegata fid-dettall fl-Artikolu 5 tar-Regolament Delegat tal-Kummissjoni (UE) 2019/686, l-IMI għandha tipprovdi repożitorju għall-ħżin u l-qsim tal-listi tal-armi tan-nar imsemmija f'dak l-Artikolu.

               3.   Għall-finijiet tal-kooperazzjoni amministrattiva spjegata fid-dettall fl-Artikolu 6 tar-Regolament Delegat tal-Kummissjoni (UE) 2019/686, l-IMI għandha tipprovdi funzjonalità ta' notifika biex jittellgħu id-dokumenti u biex tiġi trażmessa l-informazzjoni msemmija f'dak l-Artikolu.

            Artikolu 4
            Għeluq formali tal-proċeduri ta' kooperazzjoni amministrattiva
            Għall-finijiet ta' blukkar u tħassir ta' data personali skont l-Artikolu 14 tar-Regolament (UE) Nru 1024/2012, id-data ta' skadenza trażmessa skont l-Artikolu 4(1)(e) jew, kif applikabbli, l-Artikolu 6(1)(g) tar-Regolament Delegat (UE) 2019/686 għandha titqies bħala d-data tal-għeluq formali tal-proċedura ta' kooperazzjoni amministrattiva inkwistjoni.

            Artikolu 5
            Monitoraġġ u rapportar
            Il-Kummissjoni għandha tipprovdi lill-Istati Membri bi statistika u b'informazzjoni dwar l-użu tal-IMI u t-tħaddim tal-proġett pilota. Dan ir-rappurtar ma għandux jinkludi statistika dwar l-għadd u l-kategoriji ta' armi tan-nar ittrasferiti bejn l-Istati Membri.

            Artikolu 6
            Evalwazzjoni
            L-evalwazzjoni tal-eżitu tal-proġett pilota msemmi fl-Artikolu 4(2) tar-Regolament (UE) Nru 1024/2012 għandha tiġi ppreżentata lill-Parlament Ewropew u lill-Kunsill sal-31 ta' Diċembru 2022.

            Artikolu 7
            Dħul fis-seħħ
            Din id-Deċiżjoni għandha tidħol fis-seħħ fl-20 jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

            Magħmul fi Brussell, is-16 ta' Jannar 2019.

                  Għall-Kummissjoni

                  Il-President

               Jean-Claude JUNCKER

            (1)  ĠU L 316, 14.11.2012, p. 1.

            (2)  Id-Direttiva tal-Kunsill 91/477/KEE tat-18 ta' Ġunju 1991 dwar il-kontroll tal-akkwist u l-pussess ta' armi (ĠU L 256, 13.9.1991, p. 51).

            (3)  Ir-Regolament Delegat tal-Kummissjoni (UE) 2019/686 tas-16 ta' Jannar 2019 li jistabbilixxi l-arranġamenti ddettaljati skont id-Direttiva tal-Kunsill 91/477/KEE għall-iskambju sistematiku, b'mezzi elettroniċi, tal-informazzjoni dwar it-trasferiment tal-armi tan-nar fl-Unjoni (ara paġna 1 ta' dan il-Ġurnal Uffiċjal).


title: Deċiżjoni tal-Qorti tal-Ġustizzja tat-30 ta’ April 2019 dwar il-jiem ta’ vaganza legali u l-vaganzi ġudizzjarji

text:
                  7.5.2019

                  MT

                  Il-Ġurnal Uffiċjali tal-Unjoni Ewropea

                  C 156/4

         DEĊIŻJONI TAL-QORTI TAL-ĠUSTIZZJA
         tat-30 ta’ April 2019
         dwar il-jiem ta’ vaganza legali u l-vaganzi ġudizzjarji
         (2019/C 156/06)
         IL-QORTI TAL-ĠUSTIZZJA
         wara li rat l-Artikolu 24(2), (4) u (6) tar-Regoli tal-Proċedura,
         billi, skont l-Artikolu 24(4) u (6) ta’ dawn ir-regoli, il-Qorti tal-Ġustizzja tosserva l-jiem ta’ vaganza legali tal-post fejn għandha s-sede tagħha u li l-lista ta’ dawn il-jiem ta’ vaganza tiġi ppubblikata kull sena f’Il-Ġurnal Uffiċjali tal-Unjoni Ewropea,
         billi d-deċiżjoni tal-Qorti tal-Ġustizzja tat-12 ta’ Frar 2019, dwar il-jiem ta’ vaganza legali u l-vaganzi ġudizzjarji, ġiet ippubblikata f’Il-Ġurnal Uffiċjali tal-Unjoni Ewropea fit-18 ta’ Marzu 2019 (1),
         billi, wara l-pubblikazzjoni ta’ din id-deċiżjoni, id-9 ta’ Mejju (Jum l-Ewropa) ġie ddikjarat jum ta’ vaganza legali fil-Gran Dukat tal-Lussemburgu, u dan mis-sena 2019 (2),
         billi tqis li, konsegwentement, huwa meħtieġ li tiġi emendata d-deċiżjoni ċċitata iktar ’il fuq sabiex tiġi inkluża din id-data fil-lista tal-jiem ta’ vaganza legali tal-post fejn il-Qorti tal-Ġustizzja għandha s-sede tagħha,
         TADOTTA DIN ID-DEĊIŻJONI:

            Artikolu 1
            Il-lista tal-jiem ta’ vaganza legali fis-sens tal-Artikolu 24(4) u (6) tar-Regoli tal-Proċedura hija stabbilita kif ġej:

                        —

                        l-1 ta’ Jannar,

                        —

                        it-Tnejn ta’ wara l-Għid,

                        —

                        l-1 ta’ Mejju,

                        —

                        id-9 ta’ Mejju,

                        —

                        l-Axxensjoni,

                        —

                        it-Tnejn ta’ wara l-Pentekoste,

                        —

                        it-23 ta’ Ġunju,

                        —

                        il-15 ta’ Awwissu,

                        —

                        l-1 ta’ Novembru,

                        —

                        il-25 ta’ Diċembru,

                        —

                        is-26 ta’ Diċembru.

            Artikolu 2
            Għall-perijodu bejn l-1 ta’ Novembru 2019 u l-31 ta’ Ottubru 2020, id-dati tal-vaganzi ġudizzjarji fis-sens tal-Artikolu 24(2) u (6) tar-Regoli tal-Proċedura huma stabbiliti kif ġej:

                        —

                        Milied 2019: mit-Tnejn 23 ta’ Diċembru 2019 sal-Ħadd 12 ta’ Jannar 2020, iż-żewġ ġranet inklużi,

                        —

                        Għid 2020: mit-Tnejn 6 ta’ April 2020 sal-Ħadd 19 ta’ April 2020, iż-żewġ ġranet inklużi,

                        —

                        Sajf 2019: mill-Ħamis 16 ta’ Lulju 2020 sat-Tnejn 31 ta’ Awwissu 2020, iż-żewġ ġranet inklużi.

            Artikolu 3
            Din id-deċiżjoni tissostitwixxi d-deċiżjoni tat-12 ta’ Frar 2019. Hija għandha tidħol fis-seħħ fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.

            Magħmul fil-Lussemburgu, it-30 ta’ April 2019.

                  Ir-Reġistratur

               A. CALOT ESCOBAR

                  Il-President

               K. LENAERTS

            (1)  C 103 tat-18 ta’ Marzu 2019, p. 2.

            (2)  Loi du 25 avril 2019, portant modification des articles L. 232-2 et L. 233-4 du Code du travail ainsi que de l’article 28-1 de la loi modifiée du 16 avril 1979 fixant le statut général des fonctionnaires de l’État (il-Liġi tal-25 ta’ April 2019, li temenda l-Artikoli L. 232-2 u L. 233-4 tal-Kodiċi tax-Xogħol kif ukoll l-Artikolu 28-1 tal-liġi emendata tas-16 ta’ April 1979 li tistabbilixxi l-istatut ġenerali tal-uffiċjali tal-Istat) (Mémorial A 271, tas-26 ta’ April 2019, p. 1).